<classify> HALMASHAURI ya Wilaya ya Bahi kwa kushirikiana na Shirika la Hifadhi za Jamii nchini TASAF wilaya ya Bahi wamezindua mradi wa vijana walio nje ya shule wilayani humo wenye zaidi ya Sh milioni 105 ili kuwainua kiuchumi. Hayo yalibainishwa jana na mkuu wa Wilaya ya Bahi Mwanahamisi Mukunda alipokuwa akizungumza na wananchi waliojitokeza kumsikiliza Naibu Katibu Mkuu wa Umoja wa Wanawake wa Chama Cha Mapinduzi UWT Taifa, Jesca Mbogo ambaye yupo ziarani wilayani humo.Akitoa taarifa ya mradi huo kwa Naibu Katibu Mkuu, Mukunda alisema mradi huo unatarajiwa kuleta tija kwa vijana 1,400 wa awamu ya kwanza wa Wilaya ya Bahi kwa kupatiwa mtaji wa zaidi ya Sh 400,000 kila mmoja ili kujiinua kiuchumi.Alisema mradi huo ni moja ya utekelezaji wa Ilani ya Uchaguzi ya CCM wenye lengo la kuwainua vijana kiuchumi ili kufikia sera ya serikali ya awamu ya tano ya uchumi wa viwanda. Sisi Wilaya ya Bahi tunatekeleza kwa vitendo sera ya serikali ya awamu ya tano ya kukuza uchumi wa viwanda ndiyo maana kwa kushirikiana na TASAF tumezindua mradi huu wa kuwafikia vijana wote waliopo katika mkoa wa Dodoma lakini kwa sasa tumeanza na hawa waliopo katika Wilaya ya Bahi, alisema.Alisema ili kufikia adhma ya serikali ya awamu ya tano ya serikali ya viwanda wanatarajia kutoa mafunzo ya ujasiriamali kwa vijana hao kabla ya kuwagawia fedha hizo ili kuweza kufanikisha malengo ya mradi huo ya uanzishwaji wa viwanda vidogo ili kuweza kuinua uchumi wa vijana hao na wengine kwa ujumla.Kwa upande wake Naibu katibu mkuu wa Umoja wa wanawake wa Chama Cha Mapinduzi UWT Taifa Jesca Mbogo aliwataka vijana kuhakikisha kuwa mradi huo unawagusa pia vijana wenye ulemavu ambao alisema wamesahaulika kwenye miradi kwa kuamini kuwa hawana uwezo wa kufikia malengo.  <topic>: KITAIFA 